BARIERE ÎN COMUNICAREA DIDACTICĂ LA VÂRSTA PREŞCOLARĂ
Prof. înv. primar Marin Constanţa, Şcoala Gimnazială Nr. 84 Bucureşti
	„Nu tot ce se spune se aude, nu tot ce se aude se înţelege şi ceea ce se înţelege nu depinde numai de noi.”(L.Soitu)
	Avem privilegiul de a trăi într-o perioadă a exploziei informaţionale, generată de creşterea exponenţială a cunoştinţelor umane. În acest univers se află omul însuşi, ca parte a sistemului informaţional adaptat acestor  realităţi, şi procesul de învăţământ este un sistem dinamic complex, cu cei doi poli ai săi, în care se realizează comunicarea de tip bilateral, de transmitere şi de receptare a informaţiei.
	În cadrul procesului de învăţământ, comunicarea mijloceşte realizarea fenomenului educaţional în ansamblul său.
	Pentru că noi, educatorii, lucrăm cu sufletul şi cu mintea copilului şi pentru că la vârsta aceasta copilul este extrem de sensibil afectiv, suntem imperios obligaţi să utilizăm cele mai diverse forme ale comunicării, toate având drept scop realizarea obiectivelor propuse într-o manieră fină şi elegantă, ţesând o adevărată dantelărie din corzile sufletului uman, făcându-l să vibreze şi să scoată la lumină ceea ce fiecare individ are mai valoros şi mai inedit.
	Comunicarea didactică are câteva trăsături generale: se desfăşoară între cel puţin doi parteneri de tipul:educator-copil, copil-copil; este o comunicare cu conţinuturi purtătoare de instruire, mesajul este conceput organizat şi structurat logic de către cadrul didactic pe baza unor obiective; are un efect de învăţare, urmăreşte influenţarea, modificarea şi stabilitatea comportamentelor individuale şi de grup; generează învăţare, educaţie şi dezvoltare în acelaşi timp, prin implicarea activă a copilului în actul comunicării; comunicarea se reglează şi se autoreglează.
	În procesul de formare la copiii preşcolari a capacităţii de comunicare, educatorul trebuie să facă competenţei sale comunicative. Exprimarea sa trebuie să fie întotdeauna corectă, clară, stimulativă, încurajatoare şi să nu fie niciodată jignitoare, inhibitoare, supărătoare, iritantă, încărcată de reproşuri. Aria informaţiilor pe care le stăpâneşte în legătură cu procesul comunicării să fie cât mai cuprinzătoare.
	Ori de câte ori scriem sau vorbim, încercând să convingem, să explicăm, să influenţăm, să educăm sau să îndeplinim orice alt obiectiv, prin intermediul procesului de comunicare urmărim întotdeauna câteva scopuri principale: să fim receptaţi, să fim înţeleşi, să fim acceptaţi, să provocăm o reacţie( o schimbare de comportament sau atitudine).
	Atunci când nu reuşim să atingem niciunul dintre aceste obiective, înseamnă că ceva în derularea comunicării nu funcţionează corespunzător, adică ceva a interferat în transmiterea mesajelor. Orice interferează cu procesul de comunicare poartă denumirea de barieră în calea comunicării.
	Barierele în comunicare se produc atunci când receptorul mesajului comunicat nu receptează sau interpretează greşit sensul pe care emiţătorul a vrut să i-l dea.
	Comunicarea didactică ca şi comunicarea generală, interumană este supusă unor perturbări numeroase şi variate. Ele se pot clasifica astfel:
a) Blocaje determinate de caracteristicile persoanei angajate în comunicarea didactică (profesorul, elevul);
b) Bocaje determinate de relaţiile social-valorice existente între participanţii la relaţia de comunicare didactică;
c) Blocaje determinate de particularităţile domeniului în care se realizează comunicarea didactică;
De asemenea, trebuie prezentate următoarele tipuri de perturbări:
A) Perturbări psihologice-sunt analizate de D.St.Saucan, (1999)
Înţelegerea mesajului de către copii este dependentă de inteligenţa şi capacitatea de înţelegere a acestora.
Există apoi copii care nu au suficientă încredere în capacităţile personale, timizi, indecişi, care nu se pot implica în suficientă măsură în sarcina didactică. Aceştia necesită o intervenţie plină de tact pedagogic pentru creşterea încrederii în ei înşişi.
Oboseala, diferite deficienţe (fizice, senzoriale) produc şi ele perturbări în comunicarea didactică.
La nivelul persoanei-receptor (copii) pot apărea situaţii de neatenţie, apatie, rumoare, fenomene perturbatoare care pot fi înlăturate printr-o atitudine fermă din partea educatorului, dar plină de atenţie şi respect faţă de copii, pentru că, altfel, dacă în relaţia de comunicare educator-copil nu există o încărcătură adecvată, copiii pot manifesta atitudini de retragere, de evitare, chiar de opoziţie.
Alte perturbări se produc în comunicarea didactică din cauza educatorului. Există cadre didactice care nu respectă principiile didactice, cum este, de exemplu, principiul accesibilităţii. Aceştia realizează o comunicare abstractă, insuficient adaptată la nivelul de înţelegere al copiilor. Superficialitatea în pregătirea sarcinilor didactice, graba, neatenţia se repercutează negativ asupra relaţiei de comunicare.
B) Perturbarea la nivelul canalelor de transmisie
Aici putem discuta despre tot felul de zgomote produse în timpul comunicării sau despre distanţa prea mare a copiilor faţă de educatoare.
Una dintre cele mai cunoscute perturbări ale canalelor de transmisie o reprezintă pronunţia deficitară din partea profesorului care în cursul transmiterii se poate amplifica. De asemenea, defectele de auz la unii elevi determină ca transmisia de la profesor să nu fie receptată în mod satisfăcător.
C) Perturbări determinate de natura domeniului cognitiv
O serie de perturbări ale comunicării didactice sunt determinate de nestăpânirea în suficientă măsură a limbajului sau comunicării în contextul unor discipline şcolare: matematică, fizică, biologie, etc, situaţie în care pentru a înţelege este necesar ca elevii să înţeleagă cuvintele de specialitate din domeniul respectiv. Ei trebuie să fie posesorii unor competenţe cognitive, dar şi a unei competenţe lingvistice.


BIBLIOGRAFIE 
Sălăvăstru, D., Comunicare şi dezvoltare personală", Universitatea “Ion Creangă", Chişinău, (2002) 
Sălăvăstru, D., Psihologia educaţiei, editura Polirom, Iaşi, (2004) 
Săucan, D.Şt., Comunicarea didactică, Ed. AŢOS, Bucureşti, (2002)
